Halász Judit (színművész)

Halász Judit (Budapest, 1942. október 7. –) Kossuth- és Jászai Mari-díjas magyar színésznő, énekes, érdemes művész, a Halhatatlanok Társulatának örökös tagja.

Életpályája 
1960-ban érettségizett a budapesti Szilágyi Erzsébet Gimnáziumban. A Színház- és Filmművészeti Főiskola elvégzése után (1964) a Pécsi Nemzeti Színházhoz szerződött. Alig töltött ott fél évet, Várkonyi Zoltán már vendégnek hívta a budapesti Vígszínházba, és a következő évadtól leszerződtette. Azóta is a Vígszínház tagja, amely Magyarország legnagyobb prózai színháza.

Játszott A. Miller, Tennessee Williams, Csehov, Molière, G. B. Shaw, Goldoni, Krúdy Gyula, Örkény István, Szakonyi Károly, Woody Allen, Neil Simon és még sok más szerző darabjaiban. Partnerei voltak – többek között – olyan színháztörténeti nagyságok, mint Ruttkai Éva, Sulyok Mária, Páger Antal és Bulla Elma.

Közel negyven filmben szerepelt (Szabó István Szerelmesfilm és Álmodozások kora, Keleti Márton, Máriássy Félix, Várkonyi Zoltán, Székely István, Rózsa János, Jancsó Miklós és mások filmjeiben), számtalan tévéjátékban (ahol eljátszhatta Csehov két tüneményes egyfelvonásosát is, A medvét és a Lánykérést).

Lemezt készített Ikrek hava címen Radnóti Miklós verseiből, más lemezén mesét mondott, de a legnagyobb sikert azzal aratta, amellyel tulajdonképpen műfajt teremtett, magyar költők (Móra Ferenc, Babits Mihály, József Attila, Szabó Lőrinc, Szép Ernő, Weöres Sándor, Devecseri Gábor, Zelk Zoltán, Rákos Sándor, Kányádi Sándor, Csoóri Sándor, Nemes Nagy Ágnes, Veress Miklós, Utassy József, Szebeni Ilona, Mándy Stefánia, Gazdag Erzsi, Tóth Krisztina, Beney Zsuzsa, Fésűs Éva, Simkó Tibor, Ranschburg Jenő, Varró Dániel, Kukorelly Endre, Tamkó Sirató Károly, Tarbay Ede, Barak László, Nagy Bandó András) verseit énekli a magyar könnyűzene legjobbjainak (Bródy János, Szörényi Levente, Szörényi Szabolcs, Tolcsvay László, Móricz Mihály, Bódi László, Anti Tamás és mások) megzenésítésében – gyerekeknek. Ezekből több mint másfélmillió kelt el, ezért a Hungaroton – számos aranylemez után – gyémántlemezt adományozott.

A gyerekek megválasztották (Magyarországon elsőként) a lengyel gyerekek által alapított Mosolyrend Lovagjának, amelyet elsők között II. János Pál pápa és Peter Ustinov is megkapott. A közönség szavazatai alapján 2003-ban tagjává vált a Halhatatlanok Társulatának.

Dalaiból sok ezer koncertet adott Magyarországon. A Vígszínházban már hagyomány, hogy minden karácsony előtt három vasárnapon énekel – nem csak gyerekeknek, mint inkább családoknak.

A „Hívd a Nagymamát” című lemeze néhány hónappal a megjelenés után platinalemez lett.
2007-ben megjelent legújabb lemeze Szeresd a testvéred címmel. 2001 őszén Magyarországon új műfajnak számító lemezt jelentetett meg. Klasszikus zenét próbál megismertetni és megszerettetni a gyerekekkel, elsőként Mozart Varázsfuvoláját, folytatásként Kodály Háry Jánosát. A sorozat címe Mesés zenék, zenés mesék.

Két civil alapítvány is megtisztelte elismerésével, a kecskeméti Európa Jövője Egyesület, Európa Gyermekeinek Jövőjéért díjban, a móri Aphelandra Alapítvány „..a humanizmus eszméjét megvalósító alakításaiért és az emberi kapcsolatokat ápoló gyönyörű dalaiért” Aphelandra díjban részesítették. 1995–1999 között az Aase-díj kuratóriumának tagja volt.

Amit életrajzából nem szeretne kihagyni: gimnazista korában első osztályú minősítésű lovasként tagja volt a magyar ifjúsági díjugrató lovas válogatottnak, a felnőtt országos bajnokságon pedig harmadik helyen végzett, és megkapta a legjobb női lovasnak járó kitüntetést. Lovaknak, kutyáknak nagy barátja.

Halász Juditot és Presser Gábort 2003 végén nevezte ki az UNICEF Magyar Bizottság jószolgálati nagykövetté és azzal a feladattal bízta meg őket, hogy képviseljék a gyermekek ügyét, legyenek az UNICEF és a világ gyermekeinek szószólói Magyarországon. Megbízatásukat 3 év után további 3 évre meghosszabbították. Szolgálataikért 100 forint javadalmazásban részesülnek.

2017-ben ő volt a díszvendége a Pécsi Országos Színházi Találkozónak, ahol egy Radnóti Miklós verseiből összeállított önálló esttel is fellépett.

Magánélete 
Férje Rózsa János filmrendező. Egy fiuk van, Tamás, aki 1971-ben született, kutatóvegyész. A színésznőnek három unokája van. 

Korábban megküzdött a mellrákkal és egy komoly májbetegséggel. 1996-ban súlyos balesete volt, elütötte egy rendőrautó. Több helyen szenvedett koponyatörést, egy hétig kómában volt.

Színházi szerepei 

 Schubert-Berté: Három a kislány... Sáni
 Schiller: Ármány és szerelem... Sophie
 William Shakespeare: Ahogy tetszik... Célia
 Sayers: Kathleen... Kathleen
 Sullivan: Házasságszédelgő... A Felperes
 George Gershwin: Porgy és Bess... 
 George Bernard Shaw: Az ördög cimborája... Eszter
 Csehov: Három nővér... Natalja Ivanovna
 Williams: Nyár és füst... Alma Winemiller
 Csiky Gergely: Az udvari kalap (A nagyra termett)... Carina
 Csurka István: Az idő vasfoga... Angéla
 Achard: Leon és Noel... Alexa
 Thurzó Gábor: Az ördög ügyvédje... Sárika
 Knott: Éjszakai telefon... Margot
 Jellicoe: A trükk... Nancy
 Simon: Furcsa pár... Gwendoline nővére
 Dóczy Lajos: Csók... Maritta
 Tabi László: Spanyolul tudni kell... Margo
 Krúdy Gyula: A vörös postakocsi... Esztella
 Szabó György: Szekrénybe zárt szerelem... Hermina
 G. B. Shaw: A hős és a csokoládékatona... Raina
 Szakonyi Károly: Adáshiba... Saci
 Gyurkovics Tibor: Az öreg... Judit
 Örkény István: Macskajáték... Egérke
 Georges Feydeau: Bolha a fülbe... Lucienne
 Szomory Dezső: Bella... Bella
 Valentyin Katajev: A kör négyszögesítése... Ludmilla
 Ginzburg: A hirdetés... Elena
 Molière: A nők iskolája... Ágnes
 Csehov: Cseresznyéskert... Dunyasa
 Örkény István: Vérrokonok... Bokor Péterné
 Garcia Lorca: A csodálatos vargáné... Vargáné
 Carlo Goldoni: Nyaralni mindenáron... Giannina
 Carlo Goldoni: Mirandolina... Mirandolina
 Illyés Gyula: Dániel az övéi között, avagy 'a mi erős várunk..'... Deborah
 Garcia Lorca: Bernarda Alba háza... Magdalena
 Presser Gábor: Jó estét nyár, jó estét szerelem... Katalin
 Dosztojevszkij: Bűn és bűnhődés... Nasztaszja
 Gombrowicz: Operett... Himaláj hercegné
 Örkény István: Pisti a vérzivatarban... A szőke lány
 Williams: Orfeusz alászáll... Carol
 Örkény-Valló: In memoriam Ö.I... 
 Simon: A 88. utca foglya... Edna
 Csehov: Platonov... Szása
 Offenbach: Párizsi élet... Annie Palewska
 Füst Milán: A zongora... A felesége, sz. Módi Johanna
 Füst Milán: A lázadó... Klementin
 Feydeau: A balek... Lucienne
 Frayn: Ugyanaz hátulról... Belinda
 Woody Allen: Játszd újra, Sam!... Linda Christie
 Shaw: Megtört szívek háza... Mrs. Hushabye
 Ionesco: A kopasz énekesnő... Mrs. Martin
 Arthur Miller: Az ügynök halála... Linda
 Dunai Ferenc: A nadrág... Berta
 Vitrac: Viktor, avagy a gyerekuralom... Emília
 Coward: Vidám kísértet... Elvira
 Ibsen: A nép ellensége... Catherine Stockmann
 Örkény-Horkai: Rózsakiállítás... Darvas Gáborné
 Arlen: Óz, a csodák csodája... Emmy néni; Glinda
 Bergman: Jelenetek egy házasságból... Marianne
 William Shakespeare: Romeo és Júlia... Capuletné
 Durang: Bolond szél... Mrs. Charlotte Wallace
 Békés Pál: Össztánc... 
 Simon: Hotel Plaza... Norma Hubley
 Szomory Dezső: Hermelin... Tördes Sári
 Szirmai Albert: Mágnás Miska... Stefánia grófné
 Albert Ramsdell Gurney: Sylvia...  Kate
 Harold Pinter: Árulás... Emma
 Wilder: A mi kis városunk... Mrs. Gibbs
 Tennessee Williams: Macska a forró tetőn... Anyus
 Hellman: Rejtett játékok... Anna Berniers
 Krúdy Gyula: A vörös postakocsi... Steinné
 Murray-Smith: Szenvedély... Honor
 Maeterlinck: A kék madár... A Cukor; Az Éjszaka; Az Idő
 Vinterberg-Rukov-Hansen: Az ünnep... Else
 Molnár Ferenc: Harmónia... Ilona
 Heltai Jenő: A tündérlaki lányok... Özvegy Bergné
 Bock: Hegedűs a háztetőn... Golde
 Presser Gábor: Túl a Maszat-hegyen... Szösz néne
 Molnár Ferenc: Monokli
 Hanoch Levin: Átutazók...  CILA, Bruno felesége
 Michel Tremblay: Sogórnők...  Rhéauna Bibeau
 Graham Linehan: Betörő az albérlőm...  Mrs. Wilbeforce
 Polcz Alaine: Asszony a fronton
 Peter Morgan: Audiencia... II. Erzsébet

Filmszerepei

Játékfilmek

Tévéfilmek

Hangjátékok 
 Macskajáték (1972) rádiós közvetítés
Vámos Miklós: Irónia (1976)
Courteline, George: Családi jelenet (1977)
Gyárfás Miklós: Hápi (1977)
Saint-Exupery: A kis herceg (1981)

Díjak 

 Jászai Mari-díj (1971)

 Varsányi Irén-emlékgyűrű (1974)
 Ajtay Andor-emlékdíj (1981, 1994, 2005, 2017)
 Érdemes művész (1983)
 SZOT-díj (1985)
 Erzsébet-díj (1988)
 Déryné-díj (1994)
 A Magyar Köztársasági Érdemrend tisztikeresztje (1996)
 Kossuth-díj (2001)
 Harsányi Zsolt-díj (2001)
 Páger Antal-színészdíj (2002)
 Bilicsi-díj (2002)
 Örökös tag a Halhatatlanok Társulatában (2003)
 Fonogram díj (2005, 2012, 2015)
 Prima díj (2008)
 Prima Primissima közönségdíj (2008)
 Pro Urbe Budapest díj (2009)
 Hazám-díj (2010)
 Budapest díszpolgára (2013)
 Roboz Imre-díj (2014)
 Magyar Örökség díj (2015)
 Pro Familiis díj (2015)
 Vígszínház-díj (2015)
 Radnóti Miklós antirasszista díj (2016)
 Magyar Szabadságért díj (2016)
 Arany Medál díj (2016)
 Magyar Fair Play-díj (2020)
 Pécsi Ildikó-emlékdíj (2022)

Lemezek 

1973 Kép a tükörben
1978 Amikor én még kislány voltam
1980 Mákosrétes
1983 Helikoffer
1986 Boldog születésnapot
1988 Gyerekkor – Aranyalbum
1989 Ismeretlen ismerős
1990 Halász Judit válogatás
1991 Vannak még rossz gyerekek
1991 Óz, a csodák csodája (Mesélő, Emmy Néni, Glinda)
1994 A fiam + a lányom
1994 Halász Judit – Válogatás
1996 Micimackó és a többiek (koncert)
1997 Hangzó Biblia (Halász Judit előadásában)
1998 Rendkívüli gyereknap
1998 Halász Judit mesél
2001 Zenés mesék, mesés zenék: Mozart – Varázsfuvola
2003 Minden felnőtt volt egyszer gyerek
2004 Zenés mesék, mesés zenék: Kodály Zoltán – Háry János
2005 Hívd a nagymamát!
2007 Halász Judit mesél - Csimpi szülinapja
2007 Szeresd a testvéred
2009 Csiribiri
2011 Apa figyelj rám
2014 Kezdődhet a mulatság
2021 A vitéz, a kalóz meg a nagymama
2022 Miénk a Világ!

VHS 
 Csigavér (Élő koncert a Vígszínházból)

Daloskönyvek 
Daloskönyv 1 (1996)
Daloskönyv 2 (1997) Boldog Születésnapot

A Hungaroton Records 2000-ben gyémántlemezzel jutalmazta, mert a gyerekek számára készített felvételeiből tizenhét év alatt egymilliónál is többet értékesítettek.

Könyvek róla
 Orosz Ildikó: Nem születtem varázslónak; Park, Bp., 2015

Portréfilmek

 Záróra – Halász Judit (2009)
 Hogy volt?! – Halász Judit (2011)
 Húzós – Halász Judit (2013)
 Alinda – Halász Judit (2017)
 DTK – Elviszlek magammal – Halász Judit (2017)
 Ez itt a kérdés – Halász Judit (2020)

Jegyzetek

Források 
 Halász Judit honlapja
 HMDB

További információk 
 Halász Judit
 Halász Judit dalszövegei
 Boldog Születésnapot – Halász Judit
 Halász Judit: Máig nem tartom magam énekesnőnek
 Az UNICEF jószolgálati nagykövetei
 Halász Judit a Magyar Televízió „Hogy volt” c. műsorában, 2011. május 29.
 Lehetetlen!? – Halász Judit, Vámos Miklós műsora , youtube.com

1942-ben született személyek
Magyar színésznők
Magyar könnyűzenei előadók
Kossuth-díjasok
Jászai Mari-díjasok
Páger Antal-színészdíjasok
Déryné-díjasok
A Halhatatlanok Társulatának örökös tagjai
Ajtay Andor-díjasok
Budapest díszpolgárai
Harsányi Zsolt-díjasok
Varsányi Irén-díjasok
Hazám-díjasok
Bilicsi-díjasok
Prima Primissima közönségdíjasok
Prima díjasok
Erzsébet-díjasok
SZOT-díjasok
A Magyar Népköztársaság Érdemes Művésze díjasok
Roboz Imre-díjasok
Magyar szinkronszínészek
Budapestért díjasok
Magyar Örökség díjasok
Budapesten született személyek
Vígszínház-díjasok
Radnóti Miklós antirasszista díjasok
A Magyar Szabadságért díjasok
Pécsi színészek
Élő személyek
Arany Medál díjasok